Document ID: 32004D0588

ΑΠΌΦΑΣΗ ΤΗΣ ΕΠΙΤΡΟΠΉΣ
της 3ης Ιουνίου 2004
για την αναγνώριση του πλήρως επιχειρησιακού χαρακτήρα της μαλτεζικής βάσης δεδομένων για τα βοοειδή
[κοινοποιηθείσα υπό τον αριθμό Ε(2004) 1964]
(Το κείμενο στην αγγλική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2004/588/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την πράξη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, και ιδίως το άρθρο 57,
Εκτιμώντας τα ακόλουθα:
(1)
Η Μάλτα υπέβαλε αίτηση με την οποία ζητά να αναγνωρισθεί ο πλήρως επιχειρησιακός χαρακτήρας της βάσης δεδομένων που εντάσσεται στο μαλτεζικό σύστημα εξακρίβωσης της ταυτότητας και καταγραφής των βοοειδών σύμφωνα με τον κανονισμό (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, για τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας, καθώς και για την κατάργηση του κανονισμού (ΕΚ) αριθ. 820/97 (1).
(2)
Η Ευρωπαϊκή Ένωση έλαβε υπόψη την αίτηση της Μάλτας και θεώρησε ότι θα πρέπει να ακολουθηθούν οι κατάλληλες διαδικασίες πριν από την προσχώρηση.
(3)
Οι αρχές της Μάλτας υπέβαλαν τις ενδεδειγμένες πληροφορίες οι οποίες επικαιροποιήθηκαν στις 25 Μαρτίου 2004.
(4)
Οι αρχές της Μάλτας δεσμεύονται να βελτιώσουν την αξιοπιστία αυτής της βάσης δεδομένων, κατοχυρώνοντας ειδικότερα ότι: i) θα εφαρμοσθούν περαιτέρω μέτρα, συμπεριλαμβανομένων των επιθεωρήσεων, ώστε να βελτιωθεί η τήρηση της προθεσμίας των επτά ημερών για την κοινοποίηση, από τον κάτοχο, των γεννήσεων και θανάτων, ii) θα εφαρμοσθούν περαιτέρω μέτρα για την ταχεία διόρθωση τυχόν λαθών ή παραλείψεων που ανιχνεύονται αυτόματα ή κατά τη διάρκεια των επιτόπιων επιθεωρήσεων, iii) θα ενισχυθεί η βάση δεδομένων για τα γεγονότα, μέσω της ανάπτυξης ενός αυτόματου συστήματος συναγερμού για την ανίχνευση ελλείψεων και παραβιάσεων των περιοριστικών μέτρων, iv) θα εισαχθεί η κοινοποίηση των επιδοτήσεων στη βάση δεδομένων καθώς επίσης και στα διαβατήρια, v) θα εφαρμοσθούν μέτρα έτσι ώστε οι έλεγχοι για την εξακρίβωση της ταυτότητας και την καταγραφή των βοοειδών να διεξάγονται σύμφωνα με τον κανονισμό (ΕΚ) αριθ. 1082/2003 της Επιτροπής (2).
(5)
Οι μαλτεζικές αρχές δεσμεύθηκαν να θέσουν σε εφαρμογή τα συμφωνηθέντα βελτιωτικά μέτρα έως τις 30 Απριλίου 2004 το αργότερο.
(6)
Υπό το πρίσμα των ανωτέρω, είναι σκόπιμο να αναγνωρισθεί ο πλήρης επιχειρησιακός χαρακτήρας της μαλτεζικής βάσης δεδομένων για τα βοοειδή,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η μαλτεζική βάση δεδομένων για τα βοοειδή αναγνωρίζεται ως πλήρως επιχειρησιακή από την 1η Μαΐου 2004.
Άρθρο 2
Η παρούσα απόφαση απευθύνεται στη Δημοκρατία της Μάλτας.
Βρυξέλλες, 3 Ιουνίου 2004.

Labels: 17
3
6
12
18